Pühapäev 21. aprill 2019 13:00
Vivistop
Laura Põldvere armastab hullumeelse hooga kihutada vabaimprovisatsiooni juurest jazzimaailma ning popmuusikast koolituste andmiseni suurkonverentsidel. Lisaks Eesti Muusika- ja Teatriakadeemia magistriõppe on Laura täiendanud oma teadmisi jazzi vallas nii Bostoni Berklee Muusikakolledžis, Freiburgi Jazz & Rock Schule’is ning paljudel rahvusvahelistes töötubades üle Euroopa. Vabaimprovisatsiooni poole pealt on ta pidevalt n-ö lennus ja astub üles väga erinevate kollektiividega: Han Bennink, Theo Bleckmann, Sid Hille, DI (Ivi Rausiga). 2005. aastal esindas Laura koosseisuga Suntribe Eestit Eurovisiooni lauluvõistlusel ning sattus sinna uuesti 2017. aastal Eesti Laulu finaalivõiduga koos Koit Toomega. Jazzkaare tasuta kontsertide päeval kutsub Eesti Jazzliit ja Laura väikseid muusikasõpru laste ja noorte loovuskiirendisse VIVISTOP mängima oma lauluhäälega. Kõik huvilised saavad osaleda, oluline, et kaasas on mängulust ja julge pealehakkamine.
Täname: Eesti Jazzliit